Jan Bednář

Jan Bednář (s. 26. elokuuta 2002 Karlovy Vary, Tšekki) on tšekkiläinen jääkiekkomaalivahti, joka pelaa SM-liigajoukkue Ässissä.
Ura.
Seuraura.
Bednář on HC Karlovy Varyn kasvatti. Hän debytoi seuran Extraliga-joukkueessa kaudella 2018–2019, jolloin Bednář pelasi siellä kymmenen runkosarja- ja viisi playout-ottelua. Hän teki Extraliga-debyyttinsä vain 16-vuotiaana 15. tammikuuta 2019 vieraissa HC Třineciä vastaan. Bednář torjui Karlovy Varyn 4–3-jatkoaikatappioon päättyneessä ottelussa 27 kertaa. Kaudella 2019–2020 hän jatkoi joukkueen pääasiallisena kakkosmaalivahtina Filip Novotnýlle. Bednář pelasi Extraligassa 13 runkosarjaottelua torjuen yhden nollapelin. Hän pelasi ensimmäisen nollapelinsä Extraligassa 25. lokakuuta 2019 vieraissa HC Libereciä vastaan. Bednář torjui Karlovy Varyn 0–4-voittoon päättyneessä ottelussa 39 kertaa. Suurimman osan kaudestaan hän pelasi kuitenkin lainalla sarjatasoa alempana 1. česká hokejová ligan HC Baník Sokolovissa, jossa Bednář pelasi 24 runkosarjaottelua torjuen yhden nollapelin.
QMJHL-joukkue Acadie-Bathurst Titan varasi Bednářin koko toisena pelaajana heti venäläishyökkääjä Matvei Petrovin jälkeen kesällä 2020. Häntä aiemmin maalivahdeista on yhtä pienellä numerolla varattu vain slovakialainen Jaroslav Janus vuonna 2007. Elokuussa Bednář teki sopimuksen Titanin kanssa. Marraskuussa seura lainasi hänet kuitenkin toistaiseksi voimassa olevalla sopimuksella HC Karlovy Varyn Extraliga-joukkueeseen. Bednář pelasi siellä viisi ottelua, kunnes alle 20-vuotiaiden MM-kilpailujen jälkeen hän palasi QMJHL:ään. Detroit Red Wings varasi Bednářin neljännellä kierroksella 107. pelaajana .
Bednář vietti QMJHL:ssä kolme kautta torjuen 38 voittoa 3,12 päästettyjen maalien keskiarvolla ja 90,3 torjuntaprosentilla. Kauden 2023–2024 pelasi kokonaan ECHL:ssä Toledo Walleyessa, jossa hän pelasi 36 ottelua torjuen 22 voittoa 2,66 päästettyjen maalien keskiarvolla ja 90,1 torjuntaprosentilla. Detroit Red Wingsin AHL-farmiseura Grand Rapids Griffins teki hänen kanssaan vuoden mittaisen jatkosopimuksen kesällä 2024. Kaudella 2024–2025 Bednář jatkoi Toledossa, jossa hän pelasi 37 runkosarjaottelua torjuen 23 voittoa 2,34 päästettyjen maalien keskiarvolla ja 91,4 torjuntaprosentilla. Pudotuspeleissä Toledo eteni aina loppuottelusarjaan asti, mutta hävisi Trois-Rivières Lionsille. 
Kaudeksi 2025–2026 Bednář siirtyi yksivuotisella sopimuksella SM-liigajoukkue Ässiin. Bednář sanoi sopimuksen julkistamisen yhteydessä: ”Olen urallani sellaisessa tilanteessa, jossa minun on otettava askel eteenpäin. Sarja täällä on hyvätasoinen ja uskon kehittyväni täällä entisestään.” Ässien maalivahtivalmentaja Jaakko Rosendahlin mukaan ”Bednář on tavoitteellinen urheilija, joka on tottunut pelaamaan kilpailutilanteessa joukkueen toisen maalivahdin kanssa. Uskomme saavamme hänestä sekä Filip Lindbergistä kilpailukykyisen kaksikon, joka pystyy jakamaan pelikuormaa ja lisäksi harjoittelemaan paljon.” Bednář oli päättänyt palata Eurooppaan jo joulun 2024 paikkeilla ja vakuuttui Ässistä, kun seurasta otettiin yhteyttä. Myös Ässissä tuolloin pelannut puolustaja Radek Kučeřík suositteli seuraa. Bednář oli syys-lokakuussa SM-liigan paras maalivahti 1,8 päästettyjen maalien keskiarvolla ja torjuntaprosentilla 93,28.
Maajoukkueura.
Bednář edusti Tšekkiä alle 20-vuotiaiden MM-kilpailuissa vuonna 2021, jolloin hän toimi kuitenkin joukkueensa kolmosmaalivahtina, eikä pukenut yhteenkään otteluun. Bednář pelasi myös alle 18-vuotiaiden MM-kilpailuissa vuonna 2019, jolloin hän toimi pääasiassa Tšekin kakkosmaalivahtina Lukáš Paříkille ja pelasi kahdessa ottelussa. Bednář pelasi myös alle 18-vuotiaiden Hlinka Gretzky Cupissa vuonna 2019. Hän edusti myös Tšekin alle 17-vuotiaiden maajoukkuetta World U-17 Hockey Challengessa vuonna 2018 sekä Euroopan nuorten olympiafestivaaleilla vuonna 2019, jolloin Bednář voitti kultaa. Hänet valittiin turnauksen parhaaksi maalivahdiksi. Yhteensä Bednář on pelannut yhden nuorten ja 39 poikien maaottelua.
Yksityiselämä.
Vuonna 2022 Bednářin oikeassa käsivarressa ja keuhkoissa löydettiin veritulppa. Leikkauksessa häneltä poistettiin kokonainen kylkiluu, jotta veri pääsisi kiertämään normaalisti. Bednář on seurustellut Ruotsissa pelaavan maalivahti Viktorie Švejdován kanssa.